Der er altid kaffe på kanden i baglokalet hos Kirkens Korshær i Storvorde. I hvert fald når Else Nielsen er på arbejde. Det er nemlig vigtigt, at man har tid til at sidde og få en sludder med nogle af butikkens andre frivillige, når man har vagt i butikken. Og det har hun haft et par gange om ugen gennem de sidste tyve år. I dag kan hun ikke forestille sig en tilværelse uden genbrugsbutikken og det frivillige arbejde. - Jeg er rigtig glad for at være herude, og det betyder rigtig meget for mig, at jeg har noget at stå op til hver dag, siger Else Nielsen. Netop det sociale er noget, butikkens ansatte vægter højt. Derfor mødes de ofte, når de har fri og tager på udflugter sammen. - Vi skal for eksempel holde julefrokost og i Zoologisk Have i Aalborg, fortæller Else Nielsen. Ud over fællesskabet betyder det også meget for hende at tjene det gode formål. - Kirkens Korshær udfører et vigtigt socialt arbejde. Det har jeg altid ment, siger hun. Et uindfriet potentiale I en undersøgelse fra Dansk Erhverv svarer 65 procent af de adspurgte i aldersgruppen 60-69 år, som endnu ikke er stoppet på arbejdsmarkedet, at de har en forventning om, at de skal arbejde som frivillige, når de går på pension. Blandt deres jævnaldrende, der allerede er pensionister, er det dog kun 51 procent, der svarer, at de har lavet frivilligt arbejde i løbet af det seneste år. Det vidner, ifølge Dansk Erhverv om, at der er et uindfriet potentiale i forhold til at få rekrutteret flere ældre til frivilligt arbejde. Else Nielsen har et bud på, hvad det er, der afholder hendes jævnaldrende fra at tage et frivilligt arbejde. Hun mener, at folk kan være bange for at binde sig, når de først er sluppet fri fra arbejdsmarkedet. - De har måske nogle børnebørn, de skal tage sig af, eller de vil gerne rejse, og det mener de nok ikke, kan harmonere med et frivilligt arbejde. Men det passer slet ikke, for vi skal allesammen have tid til at holde ferie og passe børnebørn. Også selvom vi er frivillige, siger hun. Den betragtning er Mie Dolmer, der er frivillighedskonsulent i Kirkens Korshær enig i. - Det er meget vigtigt at understrege, at man ikke er bundet på samme måde, som man er på arbejdsmarkedet. Frivilligt arbejde er frivilligt, så derfor er det også forbundet med stor fleksibilitet, siger Mie Dolmer. Alle er velkomne Kirkens Korshær har i dag 8400 frivillige medarbejdere, men de forsøger hele tiden at rekruttere flere. - Jo flere frivillige vi er, jo flere penge kan vi tjene i genbrugsbutikkerne, og dermed kan vi give flere penge til dem, der egentlig er målet for vores arbejde, nemlig de udsatte, siger frivillighedskonsulent, Mie Dolmer. Hun er overbevist om, at der hersker nogle fordomme om, at man skal være på en bestemt måde, når man er frivillig i Kirkens Korshær, men sådan forholder det sig ikke, forsikrer hun. - Vi har brug for alle slags mennesker. Lastbilchauffører, pædagoger, psykologer. Alle kan få en rolle i Kirkens Korshær, siger hun. Else Nielsen har da heller aldrig fortrudt, at hun påbegyndte det frivillige arbejde for 20 år siden, og derfor opfordrer hun ofte andre til også at kaste sig ud i det. - Jeg kan ikke undvære det frivillige arbejde, og frivilligt arbejde kan heller ikke undvære frivillige, slutter Else Nielsen. Udover genbrugsbutikker driver Kirkens Korshær også varmestuer, herberger, væresteder for børnefamilier og rådgivningstjenester i hele landet.

Opsummering:
Der er hårdt brug for frivillige mange steder i samfundet, men det er ikke alle, der kommer i gang, selvom de har lyst. Det er en skam, mener Else Nielsen, der er frivillig ved Kirkens Korshær i Storvorde.